text: ДЕЛЕГИРАН РЕГЛАМЕНТ (ЕС) № 1336/2014 НА КОМИСИЯТА
  от 16 декември 2014 година
  за определяне на временни извънредни мерки за сектора на млякото и млечните продукти под формата на изтегляне към по-ранна дата на началото на периода на прилагане на публична интервенция за масло и обезмаслено мляко на прах през 2015 г.
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 219, параграф 1 във връзка с член 228 от него,
  като има предвид, че:
  (1)
  На 7 август 2014 г. правителството на Русия наложи забрана за вноса на някои продукти от Съюза в Русия, включително мляко и млечни продукти. Тази забрана доведе до смущения на пазара, и по-специално до значителен спад в цените поради внезапното отпадане на важен експортен пазар.
  (2)
  В член 12, буква г) от Регламент (ЕС) № 1308/2013 се предвижда, че за масло и обезмаслено мляко на прах публична интервенция може да бъде прилагана от 1 март до 30 септември.
  (3)
  Поради това възникна ситуация, при която обичайните мерки, на разположение съгласно Регламент (ЕС) № 1308/2013, се оказват недостатъчни за справяне със смущенията на пазара.
  (4)
  С Делегиран регламент (ЕС) № 949/2014 на Комисията (2) периодът на прилагане на публичната интервенция за масло и обезмаслено мляко на прах бе удължен до 31 декември 2014 г.
  (5)
  Цените на маслото и обезмасленото мляко на прах в Съюза намаляха допълнително и се очаква натискът в посока към намаляване на цените да продължи.
  (6)
  С цел да се предвиди решение, в случай че цените спаднат още повече и смущенията на пазара се задълбочат, е особено важно да бъде осигурена възможност за публична интервенция и след 31 декември 2014 г.
  (7)
  Поради това е целесъобразно 1 януари да се фиксира като начална дата на периода за интервенционно изкупуване на масло и обезмаслено мляко на прах за 2015 г.
  (8)
  За да се постигне незабавно въздействие върху пазара и да се допринесе за стабилизирането на цените, временната мярка, предвидена в настоящия регламент, следва да влезе в сила в деня след деня на публикуването ѝ,
  ПРИЕ НАСТОЯЩИЯ РЕГЛАМЕНТ:
  Член 1
  Чрез дерогация от член 12, буква г) от Регламент (ЕС) № 1308/2013, през 2015 г. за масло и обезмаслено мляко на прах публична интервенция може да бъде прилагана от 1 януари до 30 септември.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 декември 2014 година.